# **Sharia**

- ”vejen til drikkestedet”

- at leve sit liv efter Allahs vilje

Når en religions grundlægger dør, sker der som regel det, at hans tilhængere må reorganisere det grundlag, som det religiøse samfund bygger på. For islams vedkommende bliver resultatet oprettelsen af et kalifat, der fungerer som øverste myndighed.

Muhammads rolle som religiøs, politisk og juridisk hovedfigur videreføres i nogen grad af kalifferne, men i takt med at det islamiske rige ekspanderer, uddelegeres magten til underordnede instanser.

Således opstår der en stand af dommere (*qadi*’er), der skal træffe afgørelser i lokale stridsspørgsmål. Disse dommeres afgørelser udledes af Koranen og profetens *sunna*. I praksis viser det sig dog, at afgørelserne er ret vilkårlige (dels fordi *sunna* ikke altid er lige entydig, dels fordi der opstår spørgsmål, der tilsyneladende ikke kan besvares alene med henvisning til Koran og *sunna*). Derfor må man finde nogle fælles grundlæggende principper, som kan udgøre en retspraksis.

I forlængelse heraf vokser der i 700- og 800-tallet en egentlig retsvidenskab frem (*fiqh*). Den praktiseres i forskellige retsskoler, der med forskellig vægt benytter sig af fire udgangspunkter: **Koranen**, ***sunna***, **analogiske slutninger** på grundlag af skrifterne, samt **enighed** blandt de retslærde.

Den guddommelige ”lov”, som en muslim skal følge, SHARIA (=”vejen til drikkestedet”), er således ikke direkte nedfældet, men udledt gennem juridisk **fortolkningsarbejde** (*fiqh*).

I dag hersker der i den muslimske verden nogen uenighed om, hvorvidt det fortolkende lovgivningsarbejde (”anstrengelsen” = *idjtihad*) i 700- og 800-tallets retsskoler er endegyldigt, dvs. om alle nødvendige afgørelser er truffet.

En anden uenighed i muslimske lande gælder i forhold til spørgsmålet om, hvorvidt SHARIA blot skal være *vejledende* for en stats lovgivning, eller om *fiqh* helt skal *udgøre* retssystemet.

For muslimer i vestlige lande er SHARIA også til diskussion. For traditionalister, modernister og sekularister ses det mest som et individuelt moralsk anliggende, mens fundamentalister og islamister typisk ser SHARIA som universelle retningslinjer.

Kalifatet afløser ur-islam

⏷

⏷

⏷

Ekspansion nødvendiggør en decentralisering af magt

⏷

⏷

⏷

Mangel på fælles retsgrundlag

⏷

⏷

⏷

* Koran
* Sunna (Hadith)
* Analogi
* Enighed / konsensus

**FORTOLKNING**

Uenighed:

Er ”fortolkningens dør” lukket eller stadig åben?

Uenighed:

Skal statens love basere sig på andet end SHARIA?

Uenighed:

Er SHARIA et privat moralsk anliggende eller universelle retningslinjer?